SET ปิดดิ่ง 26 จุด นลท.วิตก “โอมิครอน” ระบาดหนัก เสี่ยงรัฐผุดมาตรการคุมเข้ม
SET ปิดรูด 26 จุด ตามตปท. วิตกโอมิครอนระบาดหนักจนหลายประเทศต้องกลับมาใช้มาตรการคุมเข้ม พรุ่งนี้คาดยังพักตัว ให้แนวรับ 1,607 ถัดไป 1,600-1,590 แนวต้าน 1,625-1,630 จุด
20 ธ.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวลงตามตลาดต่างประเทศ โดยตลาดหุ้นในภูมิภาคเอเชียติดลบเฉลี่ยกว่า 1%, ตลาดยุโรปเทรดบ่ายนี้ติดลบเฉลี่ย 2% และดาวโจนส์ฟิวเจอร์สก็ติดลบราว 1.4% รับ Sentiment เชิงลบจากสถานการณ์การแพร่ระบาดไวรัสโควิดสายพันธุ์โอมิครอนในยุโรปที่มีการแพร่ระบาดหนักจนหลายประเทศต้องกลับมาใช้มาตรการคุมเข้ม
นอกจากนี้ยังรับแรงกดดันจากสหรัฐฯกรณีที่นายโจ แมนชิน วุฒิสมาชิกพรรคเดโมแครต ประกาศไม่สนับสนุนกฎหมาย Build Back Better  ทำให้ร่างกฎหมายฉบับที่เป็นแผนการใช้จ่ายมูลค่า 1.75 ล้านล้านดอลลาร์อาจไม่ผ่าน ซึ่งอาจส่งผลกระทบต่อเศรษฐกิจสหรัฐ ทำให้มีแรงขายสินทรัพย์เสี่ยงออกมาก่อน
สำหรับแนวโน้มการลงทุนในวันพรุ่งนี้ (21 ธ.ค.) นายวีระวัฒน์ กล่าวว่า ตลาดฯยังมีน้ำหนักของการพักตัว จากการแพร่ระบาดโควิดสายพันธุ์โอมิครอนที่น่าจะได้เห็นการลุกลามมากขึ้น โดยให้แนวรับ 1,607 ถัดไป 1,600-1,590 จุด ส่วนแนวต้าน 1,625-1,630 จุด
อย่างไรก็ดี แนะติดตามผลการประชุมคณะรัฐมนตรี (ครม.) ในวันพรุ่งนี้จะออกมาตรการกระตุ้นเศรษฐกิจเพิ่มหรือไม่ และมาตรการสนับสนุนรถยนต์ไฟฟ้า (EV) รวมถึงให้ติดตามการประชุมคณะกรรมการนโยบายการเงิน (กนง.) ในวันที่ 22 ธ.ค.นี้
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
EA มูลค่าการซื้อขาย 4,078.93 ล้านบาท ปิดที่ 93.00 บาท ลดลง 0.25 บาท
KBANK มูลค่าการซื้อขาย 3,538.07 ล้านบาท ปิดที่ 136.50 บาท ลดลง 4.50 บาท
SCB มูลค่าการซื้อขาย 2,307.45 ล้านบาท ปิดที่ 122.00 บาท ลดลง 3.00 บาท
CPALL มูลค่าการซื้อขาย 2,230.61 ล้านบาท ปิดที่ 58.75 บาท ลดลง 1.75 บาท
JMT มูลค่าการซื้อขาย 2,028.21 ล้านบาท ปิดที่ 66.50 บาท เพิ่มขึ้น 3.50 บาท